Zahubna doba hybridologije so nachila – w Braniborskej dóstanje jutře prěnja šula titl „serbska šula“. Tuta chwalobna kročel w Janšojcach, wobkrućena wot społnomócnjeneho za serbske naležnosće krajneho knježerstwa w Podstupimje, njech je nam wšěm w Hornjej Łužicy z nastorkom, so wotnětka wzdać pomjenowanjow „dwurěčne wosady“ abo „dwurěčne gmejny“ atd.; to su serbske wosady resp. gmejny njedźiwajcy tych ludźi, kotřiž bohužel serbsce njemóža.
A serbske šule njech su wotnětka šule, kotrychž narok je runja šuli w Janšojcach, šulerjow wukmanić, zo bychu hornjoserbšćinu wšědnje nałožowali. Komunikacija je rozsudna. (Hlej citat šulskeho nawody Krabatoweje zakładneje šule we wurězku přinoška SN) – Kóždy wě, zo wyšej šuli w Radworju a Budyšinje tomu njewotpowědujetej, a tež Budyski serbski gymnazij jenož zdźěla. Wšě serbske šule w Hornjej Łužicy dyrbja skónčnje wočakowanja němskich staršich spjelnjeć, zo budu jich dźěći po lětach na serbskej šuli woprawdźe běžnje serbsce rěčeć a pisać móc. Tomu tuchwilu hustodosć tak njeje.
Hladajo na so bližace pochowanje pedagogiskeho parodka 2plus w Sakskej po lětdźesatku demontaže maćernorěčneje substancy chcemy lětsa tajkile delnjoserbski (!) narok do hornjoserbskeho žiwjenja přewzać. Zajimawe, zo je mjeztym zdźěla Delnja Łužica Hornjej Łužicy rěčnostrategisce z přikładom. To rěči za horliwych entuziastow w našim susodnym kraju, ale zdobom přećiwo zaměrnemu přeněmčenju serbskorěčneho kubłanja w Sakskej z oportunistiskich přičin. Lětuša róčnica Chróšćan zběžka je dobra składnosć za nowy a zmužity rozmach.
szl_Latn szl_Latn szl_Latn